
TORDA HÉTKÖZNAPJAI A KÉT VILÁGHÁBORÚ KÖZÖTT (A Délbácska és a Reggeli Ujság tükrében)

Kulcsszavak: XX. század; Bánát; Torda; sajtó; helytörténet
A bánáti Torda neve sokak számára ismeretlennek hangzik, ami nem meglepő, hiszen a falu sosem volt nagy események, jelentős történések színtere. Élte a saját életét, csendes mindennapjait, de ha közelebbről szemügyre vesszük, kiderül, hogy belső élete nem volt teljesen eseménytelen. Ugyanis, a falu hétköznapjai is rejtegettek meglepetéseket. Torda közéletének az általam vizsgált időszakban is voltak kiemelt szereplői, jeles lakosai és érdekes történései, melyekről, alkalomadtán a korabeli lapok is megemlékeztek.
Dolgozatomban igyekeztem körvonalazni és több szempontból megvizsgálni a településen uralkodó állapotokat, s azokat a tényezőket, melyek a két világháború közötti időszakban hatással voltak a lakosságra. A pontosabb helyzetelemzés, és a viszonyítási alap érdekében más, környező falvakkal vontam párhuzamot, keresve a hasonlóságokat, egyéni jellegzetességeket.
Célom volt feltárni, és hű képet festeni a tordai hétköznapokról, eseményekről és azokról a tényezőkről, melyek befolyásolták az egyén és a közösség életét. Forrásként a témára vonatkozó fennmaradt eredeti dokumentumokat, feljegyzéseket, fényképeket, beszámolókat, valamint a Délbácska és a Reggeli Ujság cikkeit használtam.



